Povzetek mnenja evropskega nadzornika za varstvo podatkov o predlogu spremembe Direktive Sveta 2011/16/EU o upravnem sodelovanju na področju obdavčevanja

Celotno besedilo mnenja je na voljo v angleščini, francoščini in nemščini na spletišču evropskega nadzornika za varstvo podatkov (v nadaljnjem besedilu: ENVP) www.edps.europa.eu .

(2021/C 96/09)

ENVP s tem mnenjem, izdanim v skladu s členom 42(1) Uredbe (EU) 2018/1725, podaja priporočila, katerih cilj je čim bolj zmanjšati učinek zakonodajnega predloga Komisije za spremembo Direktive 2011/16/EU o upravnem sodelovanju na področju obdavčevanja na temeljni pravici posameznikov do zasebnosti in varstva osebnih podatkov. Namen teh priporočil je zagotoviti skladnost z veljavnim pravnim okvirom o varstvu podatkov, hkrati pa preprečiti, da bi bili ogroženi učinkovitost in uspešnost upravnih ukrepov na področju boja proti davčnim utajam.

Čeprav ENVP priznava, da je izpolnjevanje davčnih obveznosti pomemben cilj javnega interesa, vztraja, da je treba najti pravo ravnotežje med doseganjem tega cilja ter pravico do zasebnosti in varstva osebnih podatkov. V zvezi s tem poziva, naj se posebna pozornost nameni uresničevanju načel vgrajenega in privzetega varstva podatkov, najmanjšega obsega podatkov in točnosti podatkov v okviru samodejne izmenjave informacij med nacionalnimi davčnimi organi.

Glede upravljanja varnega osrednjega vmesnika za upravno sodelovanje na področju obdavčevanja ENVP poudarja, da mora Komisija zagotoviti skladnost z določbami o varnosti obdelave iz Uredbe (EU) 2018/1725, zlasti z upoštevanjem smernic ENVP „Guidelines on the protection of personal data in IT governance and management of EU institutions“ (Smernice za varstvo osebnih podatkov pri upravljanju in vodenju na področju informacijske tehnologije v institucijah EU). Poleg tega ENVP meni, da je treba vlogo Komisije pri upravljanju varnega osrednjega vmesnika v skladu z Uredbo (EU) 2018/1725 dodatno preveriti, zlasti glede morebitnih nadaljnjih dogovorov z državami članicami ter dejanskih okoliščin tehnične in logistične podpore, ki se zagotavlja v sistemu.

ENVP prav tako poudarja, da od Komisije v skladu s členom 42(1) Uredbe (EU) 2018/1725 pričakuje, da se bo z njim posvetovala o izvedbenih aktih, ki bodo določali upravne dogovore o zagotavljanju tehnične in logistične podpore za varni osrednji vmesnik, preden sprejme tak izvedbeni akt, kadar države članice komunicirajo med seboj prek standardnih obrazcev v skladu z Direktivo 2011/16/EU.

Nazadnje želi spomniti, da lahko ENVP kot pristojni nadzorni organ v skladu z Uredbo (EU) 2018/1725 naknadno spremlja morebitne posodobitve varnega osrednjega vmesnika in, splošneje, posledice, ki izhajajo iz vloge Komisije pri dejanjih obdelave v okviru pravnega sodelovanja na področju obdavčevanja.

1. UVOD IN OZADJE

1. Evropska komisija se je 2. septembra posvetovala z ENVP o predlogu direktive Sveta o spremembi Direktive 2011/16/EU o upravnem sodelovanju na področju obdavčevanja, ki je bil sprejet 15. julija 2020 (v nadaljnjem besedilu: predlog). Posvetovanje je bilo opravljeno v skladu s členom 42 Uredbe (EU) 2018/1725.

2. Še prej, 29. aprila 2020 in 5. maja 2020, sta bila ENVP predložena osnutka predloga. ENVP pozdravlja in podpira možnost, da se Komisija z njim posvetuje zgodaj v postopku oblikovanja politike s ciljem čim bolj zmanjšati učinke predlogov na temeljni pravici do zasebnosti in varstva osebnih podatkov ( 1 )

3. ENVP je seznanjen s tem, da je namen predloga izboljšati obstoječi okvir za izmenjavo informacij in upravno sodelovanje zaradi boja proti davčnim utajam ob upoštevanju neposredne obdavčitve in vse večjega pomena digitalnih platform, ki jih uporabljajo „prodajalci“. V predlogu je poleg okrepitve obstoječih predpisov izpostavljeno, da „je v EU potrebna razširitev upravnega sodelovanja na nova področja, da bi se odzvali na izzive, ki jih prinaša digitalizacija gospodarstva, ter pomagali davčnim upravam, da bi bolje in učinkoviteje ter v koraku z novimi dosežki zbirale davke“ ( 2 )

4. ENVP priznava cilje predloga, zlasti pa to, da je treba obravnavati čezmejno razsežnost storitev, ki jih ponujajo operaterji digitalnih platform. V uvodni izjavi 6 predloga je opomnjeno, da, „izpolnjevanje davčnih obveznosti ni optimalno, vrednost neprijavljenih dohodkov pa je precejšnja. Davčne uprave držav članic nimajo dovolj informacij za pravilno oceno in nadzor bruto dohodka, zasluženega v njihovi državi iz komercialnih dejavnosti, ki se izvajajo s posredovanjem digitalnih platform. To je še posebej problematično, kadar se prihodki ali obdavčljivi zneski prenašajo prek platform s sedežem v drugi jurisdikciji“ ( 3 )

5. To mnenje je osredotočeno na zadevne vidike predloga glede varstva osebnih podatkov posameznikov in naj bi ponudilo praktičen nasvet, kako čim bolj zmanjšati učinek obdelave osebnih podatkov, ki jo predlog zahteva za namene obdavčitve, hkrati pa ohraniti učinkovitost predvidenih ukrepov.

3. SKLEPNE UGOTOVITVE

20. Glede na navedeno ENVP podaja naslednja priporočila: — v sistemih, ki se ustvarijo in uporabljajo za izmenjavo informacij, naj se uporablja pristop, po katerem se upoštevajo pravice do varstva podatkov, zlasti načela vgrajenega in privzetega varstva podatkov, najmanjšega obsega podatkov in točnosti podatkov, — odstavek B.2.c) oddelka III Priloge V predloga naj se spremeni tako, da bodo „informacije za identifikacijo“, o katerih se poroča, natančneje opredeljene in omejene na informacije za finančno identifikacijo, — zagotovi naj se, da bo varni osrednji vmesnik skladen z določbami o varnosti obdelave iz Uredbe (EU) 2018/1725, zlasti z upoštevanjem smernic ENVP „Guidelines on the protection of personal data in IT governance and management of EU institutions“ (Smernice za varstvo osebnih podatkov pri upravljanju in vodenju na področju informacijske tehnologije v institucijah EU), — kar zadeva varni osrednji vmesnik, naj se znova razmisli o omembi vloge Komisije kot „obdelovalca“ v predlogu (v novem členu 25(2) in (5) Direktive 2011/16/EU, vstavljenem s členom 1(19) predloga, in v uvodni izjavi 25 predloga).

V Bruslju, 28. oktobra 2020 Wojciech WIEWIÓROWSKI

(1) Glej uvodno izjavo 60 Uredbe (EU) 2018/1725: „Za zagotovitev skladnosti pravil o varstvu podatkov po vsej Uniji bi si morala Komisija med pripravo predlogov ali priporočil prizadevati za posvetovanje z evropskim nadzornikom za varstvo podatkov. Posvetovanje Komisije bi moralo biti obvezno po sprejetju zakonodajnih aktov ali med pripravo delegiranih in izvedbenih aktov, kakor so opredeljeni v členih 289, 290 in 291 PDEU, ter po sprejetju priporočil in predlogov, ki se nanašajo na sporazume s tretjimi državami in mednarodnimi organizacijami, kakor je določeno v členu 218 PDEU, ki vplivajo na pravico do varstva osebnih podatkov. V takih primerih bi se morala Komisija posvetovati z evropskim nadzornikom za varstvo podatkov, razen kadar se mora v skladu z Uredbo (EU) 2016/679 posvetovati z Evropskim odborom za varstvo podatkov, na primer o sklepih o ustreznosti ali delegiranih aktih o standardiziranih ikonah in zahtevah v zvezi z mehanizmi potrjevanja.“

(2) Glej obrazložitveni memorandum predloga.

(3) ENVP želi spomniti, da so vprašanja davčnih utaj v zvezi z digitalnimi platformami ob upoštevanju posredne obdavčitve obravnavana v mnenju ENVP 1/2019 o dveh zakonodajnih predlogih v zvezi z bojem proti goljufijam na področju DDV, ki je na voljo na naslovu https://eur-lex.europa.eu/legal-content/SL/TXT/PDF/?uri=CELEX:52019XX0416(01)&qid=1604687296889&from=EN in v katerem ENVP med drugim navaja, da še zlasti poudarja, da „se v okviru teh predlogov podatki, ki se obdelujejo, ne bi smeli nanašati na potrošnike (plačnike), ampak le na spletna podjetja (prejemnike plačil). S tem bi se omejilo tveganje, da bi se informacije uporabile za druge namene, na primer za nadzor nad nakupovalnimi navadami potrošnikov. ENVP ceni, da je Komisija upoštevala ta pristop, poleg tega priporoča, naj se ta pristop ohrani pri pogajanjih s sozakonodajalcema, na podlagi česar bosta predloga nazadnje potrjena.“